**MA-KOMP Egyesület Választási szabályzat**

**Általános rendelkezések**

1. A Magyar Komplex Pszichoterápiás Egyesület (továbbiakban: MA-KOMP) Alapszabályában foglaltak szerint az egyesület legfőbb szerve a közgyűlés. A közgyűlés kizárólagos hatáskörébe tartozik az egyesület elnökének, elnökségi tagjainak az Alapszabályban felsorolt bizottságok tagjainak (a továbbiakban együtt: tisztségviselők) megválasztása.

**(A továbbiakban a Szabályzat a tisztségviselői választásra összehívott közgyűlést tisztújító közgyűlésként említi.)**

1. A tisztségviselők megválasztására a jelen választási szabályzatban foglalt eljárási rend szerint kerül sor.
2. A választások során bármely tisztségre jelölt lehet, valamint választásra jogosult az egyesület minden rendes tagja, aki tagdíjfizetési kötelezettségét az adott évre teljesítette a MA-KOMP honlapján adott évre közzétett határidőig.
3. A választásra főszabályként a közgyűlésen kerül sor, különös esetben (pl. pandémiás helyzet) az Alapszabályban rögzítetteknek megfelelően, a vezetőség döntése alapján lehetőség van elektronikus úton történő távválasztásra is.
4. A választások során a jelen választási szabályzat keretei között biztosítani kell az eljárás tisztaságát, titkosságát, illetve a jelöltek azonos elbírálását.

**A választás bizottságai**

1. A választások során a következő munkabizottságok működnek: jelölőbizottság és választási és szavazatszámláló bizottság.
2. A ***jelölőbizottság*** 3 tagból áll, amelynek feladatai:
   1. jelöltállításra való felhívás és a jelölések összegyűjtése;
   2. az egyes tisztségekre leadott ajánlások összegyűjtése;
   3. a jelöltek nyilatkozatainak bekérése a jelölés elfogadásáról;
   4. a jelöltlisták elkészítése és a választási és szavazatszámláló bizottsághoz való továbbítása.

A jelölőbizottság tagjait az egyesület elnöksége választja.

A jelölőbizottság ügyrendjét a jelen szabályzat keretei között egyebekben maga állapítja meg.

A jelölőbizottság megválasztásával egyidejűleg meg kell határozni a tisztújító közgyűlés időpontját is.

A bizottság tagjainak megbízása a soron következő tisztújító közgyűlésig tart. Ha a bizottság tagjának megbízása bármely okból megszűnik, helyére új tagot az elnökség választ.

A jelölőbizottság tagja főszabályként tisztségre érvényesen nem jelölhető. Amennyiben mégis, úgy a jelölőbizottság tagja a betöltendő tisztsége vonatkozásában érvényesen nem járhat el; ez esetben helyette jelölőbizottság másik két tagja jár el.

1. A ***választási és szavazatszámláló bizottság*** 3 tagból áll, amelynek feladatai:
2. a jelöltállítás szabályosságának ellenőrzése;
3. a szavazólapok elkészítése **és az egyesület pecsétjével történő** hitelesítése;
4. a szavazóurna előkészítése, lezárása és lepecsételése;
5. a tisztújító közgyűlés határozatképességének megállapítása;
6. a választásra jogosultak részére a szavazólapok átadása;
7. a szavazás lebonyolítása;
8. a szavazás befejezését követően a szavazatok összeszámlálása;
9. a választás eredményének megállapítása.

A választási és szavazatszámláló bizottság tagjaira az egyesület elnöksége tesz javaslatot a közgyűlésnek. A választási és szavazatszámláló bizottság tagjait a közgyűlés választja nyílt szavazással, a jelenlévők egyszerű szótöbbségével. A tagok megválasztása történhet együttesen, az elnökség javaslatának a közgyűlés általi egyszerű szótöbbségű jóváhagyásával is.

A választási és szavazatszámláló bizottság ügyrendjét a jelen szabályzat keretei között egyebekben maga állapítja meg. A bizottság tagjainak megbízása a soron következő tisztújító közgyűlésig tart. Ha a bizottság tagjának megbízása bármely okból megszűnik, helyére új tagot az elnökség választ.

A választási és szavazatszámláló bizottság tagja tisztségre érvényesen nem jelölhető, amennyiben mégis, úgy a választási és szavazatszámláló bizottság tagja a betöltendő tisztsége vonatkozásában érvényesen nem járhat el, ez esetben helyette jelölőbizottság másik két tagja jár el.

**A jelölés rendje**

1. A jelölőbizottság a tisztújító közgyűlés kitűzött napját legalább 30 nappal megelőzően az egyesület honlapján felhívást tesz közzé, amelyben felhívja az egyesület tagjait, hogy az egyesületi tisztségekre jelöltjeiket a felhívás megjelenésétől számított 15 napon belül – a felhívásban megjelölt módon és határidőig jelentsék be a jelölőbizottság részére. A határidő – a pótlólagos jelölés esetétől eltekintve – jogvesztő. A jelölőbizottság köteles ellenőrizni a jogvesztő határidők megtartását. A jelölőbizottság a felhívást annak közzétételével egyidejűleg az egyesület tagjai részére elektronikus levélben közvetlenül is megküldi, a jelöltállítás módjára és formájára történő tájékoztatással.
2. Az egyesület minden tagja jogosult a vezető tisztségekre 1 főt, bizottságonként pedig a szükséges tisztségnek megfelelő számú tagot jelölni. A jelöltnek meg kell felelnie: jelen szabályzat 3. pontjában, továbbá az Alapszabályzatban az egyes tisztségek esetén meghatározott időtartam feltételeinek. A jelölőbizottság valamennyi jelölt tekintetében ellenőrzi e feltételek fennállását.
3. A tisztségek betöltésére való jelölés önjelölés formájában is lehetséges. Önjelölés esetén szükséges 3 fő rendes tag támogató nyilatkozatának csatolása.
4. Amennyiben a jelölőbizottság első felhívására valamely tisztségre nem érkezik megfelelő számú jelölés, a jelölőbizottság jogosult pótlólagos jelölés keretében felhívni az egyesület tagjait, hogy az érintett tisztség(ek)re jelölésüket a jelölőbizottság felhívásában meghatározott póthatáridőben és módon jelentsék be.
5. A jelölőbizottság a hozzá visszaérkezett jelölőlapokat összesíti és annak alapján ajánlóívet készít az elnöki, elnökségi és tagi tisztségekre.
6. Az egyesület elnökének, elnökségi tagjának, továbbá tisztségek betöltésére érvényesen az jelölhető, aki legalább 5 ajánlást megszerzett.
7. Amennyiben valamely tisztségre a kellő számú személy nem szerzi meg a szükséges számú ajánlást, a jelöltlistára azokat a jelölteket is fel kell venni, akik az adott tisztségre előírt ajánlások legalább 70%-át elérik.
8. A jelöltlistákra csak olyan személy vehető fel, aki a jelölést vállalja, és az erre vonatkozó elfogadó nyilatkozatát, továbbá a szakmai önéletrajzát megküldi az egyesület részére. A nyilatkozattételre és a dokumentumok megküldésére a jelölteket a jelölőbizottság hívja fel, a tisztújító közgyűlés napját legalább 10 nappal megelőzően. A jelölt a tisztújító közgyűlés napját megelőző 6. napig köteles megtenni nyilatkozatát és megküldeni a szükséges dokumentumokat, ennek elmaradása esetén a jelölt a jelöltlistára nem kerül fel.
9. Egy tag több tisztség jelöltlistáján is szerepelhet (többes jelölés), de maximum három tisztségre jelölhető. Többes jelölés esetén az egyes jelöltlistákra való felkerüléséhez a jelöltnek tisztségenként teljesítenie kell a 16. pontban előírt feltételeket. Többes jelölés esetén a jelöltnek a jelölést elfogadó nyilatkozatában arról is nyilatkoznia kell, mely jelöléseket vállalja. A nyilatkozattétel elmaradása esetén a jelölt egyik jelöltlistára sem kerül fel.
10. A jelölőbizottság a jelöltlistákat a tisztújító közgyűlés kitűzött napját megelőzően legalább 5 nappal az egyesület honlapján közzéteszi, és eljuttatja a választási és szavazatszámláló bizottságnak.

**Közgyűlésen történő választás rendje**

1. A választási és szavazatszámláló bizottság által elkészített szavazólapokon – a jelölőbizottság által összeállított jelöltlisták alapján – tisztségenként fel kell tüntetni valamennyi, a jelöltlistán szereplő jelölt nevét. A szavazólapokat sorszámmal vagy egyéb módon megjelölni nem lehet.
2. A közgyűlés a meghirdetett időpontban határozatképes, ha a küldöttek fele plusz egy fő jelen van. A későbbi időpontban megismételt küldöttgyűlés a megjelent küldöttek létszámától függetlenül határozatképes.
3. A választási és szavazatszámláló bizottság a szavazásra jelentkező tagnak a választói névjegyzék aláírása mellett adja át a szavazólapot a tisztújító közgyűlésen. A szavazás lezárását követően a fel nem használt szavazólapokat a választási bizottság elnöke darabszám szerint veszi vissza, és számukat jegyzőkönyvben rögzíti.
4. A közgyűlésen további jelölt állítására lehetőség nincs, csak amennyiben egy tisztségre nem érkezik megfelelő számú ajánlás a 12. pontban leírt pótjelölési eljárás során sem. Ekkor a közgyűlés során lehetőség van tisztségre való szóbeli jelölésre, ez esetben a szavazólapon fel kell tüntetni az utólagosan jelölt személy nevét.
5. A választás rendje, hogy a választási és szavazatszámláló bizottság először kiosztja az elnök, majd az elnökségi, ezután pedig az alapszabályban felsorolt bizottságok tisztségeire szóló szavazólapokat, amelyeket megelőzően hitelesít. A közgyűlés egyszerű többséggel hozott határozattal akként is dönthet, hogy a választás minden egyes tisztség tekintetében külön-külön történjen.
6. A szavazó az elnöki és az elnökségi tisztségre egy-egy személyt, a bizottságok tagi helyeire a tagok számával megegyező számú személyt választhat. A szavazólapon tisztségenként külön-külön fel kell tüntetni, hogy a jelöltek közül a szavazó érvényesen legfeljebb hány személyt választhat. A szavazó az általa megválasztani kívánt személyek neve melletti előnyomott négyzetben két egymást metsző vonalat helyez el.
7. Érvénytelen az adott szavazólapon szereplő valamennyi szavazat, ha
   1. a szavazólapot a választási bizottság nem hitelesítette;
   2. a szavazólapot áthúzták vagy olyan módon megrongálták, amelynek eredményeként a szavazólapot nem lehet értékelni.
8. Érvénytelen az adott tisztségre leadott szavazat, ha
   1. a szavazólapra az ott feltüntetett jelöltek neve helyett más személy nevét írták;
   2. egyértelműen nem állapítható meg, hogy ki(k)re adták a szavazatot;
   3. a szavazólapon a választhatónál több jelölt neve mellé helyeztek el két egymást metsző vonalat;
   4. a szavazólapon szereplő jelöltek egyikének neve mellett sem szerepel két egymást metsző vonal;
   5. a szavazatot leadó nem, vagy nem kizárólag két egymást metsző vonallal jelöli meg a választott jelölte(ke)t.
9. A szavazás befejezése után a választási és szavazatszámláló bizottság elsőként a szavazólapokat megszámlálja és ellenőrzi, hogy azok száma nem haladja-e meg a szavazás során kiadott szavazólapok számát. Ezt követően a szavazólapokat egyenként megvizsgálja, az érvényesen leadott szavazatokat összesíti, majd megállapítja a választás eredményét.

**Elektronikus úton történő választás (távválasztáson) történő választás rendje**

1. Amennyiben a közgyűlés összehívására rendkívüli ok miatt nem kerülhet sor (pl. pandémiás helyzet) úgy lehetőség van elektronikus úton történő választásra. Ez esetben a Vezetőség határozatban hirdeti ki, hogy mekkora időszak áll rendelkezésre az elektronikus úton történő választási szavazásra 2 – 8 nap közötti időszak határozható meg.
2. A választás kizárólag a MA-KOMP által meghatározott és biztosított módon történhet, mely választási felületnek:

a) biztonságos kapcsolati formában kell működnie;

b) a választani akaró tagot egyértelműen kell azonosítania;

c) a szavazat leadását és azt a tényt, hogy a rendszer a szavazatot rögzítette, e-mailben vissza kell igazolnia;

d) az elektronikus rendszernek ki kell zárnia az ismételt szavazás lehetőségét.

1. A választás ellenőrzése, az eredmény megállapítása kizárólagosan elektronikus formában történik. A választás folyamatának követése és az eredménynek jegyzőkönyvben rögzítése a választási és szavazatszámláló bizottság feladata.

**Választás eredményének megállapítása**

1. Az egyesület elnökének megválasztása során megválasztottnak tekintendő az a jelölt, aki a legtöbb szavazatot kapta, amennyiben az érvényes szavazatok több mint 50 százalékát megszerezte.

Az egyesület elnökségi tagjainak megválasztása során megválasztottnak tekintendő az a jelölt, aki a legtöbb szavazatot kapta, amennyiben az érvényes szavazatok több mint 40 százalékát megszerezte.

Az bizottságok tagjainak megválasztása során a jelöltek az adott tisztség tekintetében érvényesen leadott szavazatok száma szerint felállított sorrendben tekintendők megválasztottnak.

**Megismételt közgyűlésen történő szavazás rendje**

1. Amennyiben az egyesület elnökének vagy elnökségi tagjainak megválasztása során egyik jelölt sem éri el a megválasztáshoz a 31. pontban előírt legkisebb szavazati hányadot, az adott tisztség vonatkozásában a szavazást meg kell ismételni.
2. A megismételt közgyűlés összehívásának tekintetében az Alapszabályban meghatározottak az irányadóak.

1. A megismételt szavazáson az első fordulóban legtöbb szavazatot elért két jelöltre lehet szavazni. A megismételt szavazás eredményeként megválasztottnak tekintendő az a jelölt, aki az adott tisztség tekintetében a legtöbb szavazatot kapta.
2. Szavazategyenlőség esetén az adott tisztség vonatkozásában a szavazást meg kell ismételni az alábbiak szerint:
3. az egyesület elnöke, az elnökségi tagok vonatkozásában akkor kerül sor megismételt szavazásra, ha az első fordulóban legtöbb szavazatot kapott két (vagy több) jelölt között van szavazategyenlőség. A megismételt szavazáson csak a legtöbb szavazatot kapott jelöltekre lehet szavazni.
4. bizottságok tagjainak vonatkozásában akkor kerül sor megismételt szavazásra, ha a legkevesebb szavazatot kapott két (vagy több) jelölt között van szavazategyenlőség, és emiatt a bizottság tagjainak létszáma meghaladná az alapszabályban foglalt taglétszámot. A megismételt szavazáson csak a legkevesebb szavazatot kapott két jelöltre lehet szavazni.

A megismételt szavazás eredményeként megválasztottnak tekintendő az a jelölt, aki több szavazatot kapott.

1. A szavazatok összeszámlálását követően – amennyiben nincs szükség megismételt szavazásra – a választási és szavazatszámláló bizottság elnöke kihirdeti a választás eredményét a közgyűlésen.
2. Az egyes bizottságok elnökeit a megválasztott bizottsági tagok a közül egyszerű szótöbbséggel, nyílt szavazással maguk választják a közgyűlésen, melynek eredménye közgyűlési jegyzőkönyvben kerül dokumentálásra.
3. A választási és szavazatszámláló a választás eredményét a tisztújító közgyűlés időpontját követő legkésőbb 15 napon belül az egyesület honlapján is közzéteszi. A szavazólapokat a tisztújító közgyűlés bezárását követően a választási és szavazatszámláló elnöke gondoskodik azok legalább 30 napig történő őrzéséről. Ha a választás eredménye ellen bárki jogorvoslattal él, a szavazólapokat a jogorvoslati eljárás jogerős befejezéséig kell megőrizni.

**Eljárás választási ciklus közben megüresedő tisztségviselői hely betöltésére**

1. A két választás közötti időszakban megüresedő választott tisztségviselői hely ideiglenes betöltésére az elnökség köteles 30 naptári napon belül, a következők szerint intézkedni.
2. Az elnökség döntést hoz a szóba jöhető személy kijelöléséről és tagjai közül felelőst választ az ügy intézésére, majd az elnökség ezzel megbízott tagja felkéri a jelöltet a tisztség elvállalására.

Amennyiben a jelölt elfogadja a felkínált tisztséget, úgy az elnökség az erről hozott határozatával megbízza a jelöltet annak ideiglenes betöltésére. Amennyiben a jelölt nem fogadja el a felkérést, úgy az eljárást meg kell ismételni mindaddig, amíg a megoldás nem születik.

1. Az elnökség a 40. pont szerinti döntését köteles jóváhagyásra a soron következő közgyűlés elé terjeszteni. A közgyűlési jóváhagyással az ideiglenes megbízás – a következő tisztújító közgyűlésig – végleges hatályúvá válik. Amennyiben a közgyűlés nem hagyja jóvá az elnökségi megbízást, úgy haladéktalanul új, bármelyik jelen lévő tag által helyben javasolt és a javaslatba hozott által a jelölést elfogadó személyt kell egyszerű szótöbbségű szavazással megválasztani. Abban az esetben, ha a jelölt a szavazás során nem éri a szükséges szavazatszámot, a választást eredménytelennek kell nyilvánítani, egyúttal az elnökség 40. pontja szerinti határozata végleges hatályúvá válik.

**Záró rendelkezések**

Jelen szabályzat **2020. …….** napján lép hatályba.